**Broj: 711-I-1327-P-368-18/19-0 -17**

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Maria Tomašeka, općinskog načelnika Općine Domašinec,** na 45. sjednici, održanoj 5. travnja 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Maria Tomašeka, općinskog načelnika Općine Domašinec, zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva trgovačkog društva Kabel-Mont d.o.o. za vrijeme obnašanja navedene dužnosti u razdoblju od 29. svibnja 2017.g. do 12. rujna 2017.g.**
2. **Poziva se dužnosnik Mario Tomašek da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i dužnosnik Mario Tomašek povodom obnašanja dužnosti općinskog načelnika Općine Domašinec obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Uvidom Registar dužnosnika koji ustrojava i vodi Povjerenstvo, utvrđeno je da je dužnosnik Mario Tomašek izabran za općinskog načelnika Općine Domašinec u mandatu 2017.-2021.g. Dužnosnik je Povjerenstvu podnio izvješće o imovinskom stanju povodom stupanja na na dužnost općinskog načelnika Općine Domašinec dana 19. lipnja 2017.g. u kojem je u dijelu izvješća „Poslovni udjeli, dionice i vrijednosni papiri u poslovnim subjektima“ naveo da nije vlasnik poslovnih udjela ili dionica, ali je naveo da je vozač, poslovođa i direktor tog poslovnog subjekta. Dužnosnik je u izvješću naveo da dužnost općinskog načelnika Općine Domašinec obnaša od 29. svibnja 2017.g.

Uvidom u podatke sudskog registra Trgovačkog suda u Varaždinu, utvrđeno je da je pod matičnim brojem subjekta: 070046167 upisano trgovačko društvo Kabel-Mont d.o.o. za montažu, trgovinu, ugostiteljstvo, građevinarstvo, prijevoz, uvoz i izvoz. Iz podataka povijesnog izvatka za navedeno trgovačko društvo proizlazi da je dužnosnik obavljao funkciju direktora navedenog trgovačkog društva od 2009.g. do 12. rujna 2017.g. kada je opozvan odlukom te je utvrđeno da dužnosnik nikada nije bio vlasnik poslovnih udjela u istom trgovačkom društvu. Stoga je Povjerenstvo po službenoj dužnosti dana 6. studenoga 2018.g. pod brojem 711-U-3221-P-368/18-01-3 otvorilo predmet P-368/18.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Slijedom svega navedenoga, iz podataka sudskog registra proizlazi moguća povreda članka 14. stavka 1. ZSSI-a, počinjena obavljanjem funkcije direktora trgovačkog društva trgovačkog društva Kabel-Mont d.o.o. za vrijeme obnašanja dužnosti općinskog načelnika Općine Domašinec u razdoblju od 29. svibnja 2017.g. do 12. rujna 2017.g.

Povjerenstvo će od Općine Domašinec zatražiti podatke o postojanju poslovnog odnosa između Općine Domašinec i trgovačkog društva Kabel-Mont d.o.o. i tko je odlučivao o nastanku tog poslovnog odnosa u razdoblju u kojem dužnosnik Mario Tomašek obnaša dužnost općinskog načelnika Općine Domašinec kao i je li isti poslovni odnos postojao i ranije te će se od trgovačkog društva Kabel-Mont d.o.o. zatražiti podatak o tome je li dužnosnik od obavljanja funkcije direktora primao plaću ili drugu naknadu i koliko je ista iznosila u razdoblju od stupanja na dužnost općinskog načelnika Općine Domašinec do prestanka obavljanja funkcije direktora.

Poziva se dužnosnik Mario Tomašek da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju s kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Mario Tomašek, elektronička dostava
2. Objava na internetskoj stranici Povjerenstva
3. Pismohrana